D'acord amb la Resolució SLT/20/2020, de 13 de març, per la qual s'adopten noves mesures addicionals per a la prevenció i el control de la infecció pel SARS-CoV-2 (DOGC núm. 8084A, de 13.03.2020), i d'acord amb la Instrucció 3/2020, d'13 de març, sobre mesures preventives, de protecció i organitzatives d'aplicació al personal al servei de l'Administració de la Generalitat de Catalunya amb motiu del coronavirus SARS-CoV-2, aprovada per la Secretaria d'Administració i Funció Pública, aquesta Secretaria General té l'obligació d'aprovar el Pla de contingència necessari a aplicar pel Departament d'Acció Exterior, Relacions Institucionals i Transparència per tal de fer-hi constar les adaptacions necessàries de les mesures previstes a la Instrucció a les peculiaritats pròpies del Departament.
Així mateix, també es concreten determinades previsions tenint en compte les peculiaritats i la tipologia d'unitats departamentals, com són les delegacions a l'exterior.
Aquest Pla de contingència serà modificable en tot moment atenent a la variabilitat de la situació, del Pla d'emergències PROCICAT i de les instruccions concretes que puguin aprovar els organismes competents en cada cas.
D'acord amb l'exposat i atenent a les competències d'aquesta Secretaria General, aprovo les mesures següents, incloses en el Pla de contingència amb motiu del SARS-CoV-2
Aquest pla és d'aplicació al Departament d'Acció Exterior, Relacions Institucionals i Transparència, així com a les delegacions del Govern de la Generalitat de Catalunya a l'exterior en la part que no contradigui la normativa dels països d'ubicació respectius.
Les mesures previstes en aquest pla han d'inspirar les que es puguin adoptar respecte del personal que presta serveis en entitats del sector públic del Departament.
S'entenen per bàsics o estratègics aquells serveis imprescindibles, respecte dels quals s'han d'establir les dotacions mínimes de personal que en garanteixin el funcionament.
Tot el personal adscrit a serveis bàsics o estratègics del Departament es pot acollir a la modalitat de teletreball.
Tanmateix, a aquell personal amb alteració del sistema immunitari o malalties cròniques (cardiovasculars, hipertensió, pulmonar, renal, diabetis, entre d'altres), obesitat mòrbida i empleades embarassades, se'ls concedirà —prèvia sol·licitud— el permís per deure inexcusable de caràcter públic.
El personal amb infants de menys de 16 anys o persones dependents a càrrec han de poder gaudir de preferència en els règims de torns i en la prestació de serveis en la modalitat de teletreball; addicionalment, poden habilitar-se mecanismes de flexibilitat horària sense subjecció a la normativa vigent en matèria de jornada i horaris.
Els serveis bàsics o estratègics estan recollits a l'annex d'aquest pla.
El personal pot sol·licitar el teletreball via correu electrònic (preferentment); l'haurà d'autoritzar la persona titular de la unitat orgànica, que ho comunicarà a la Direcció de Serveis.
Les persones autoritzades han de registrar la jornada laboral al portal de l'empleat públic ATRI com a justificació de no presència —cal indicar "Teletreball", junt amb l'hora d'inici i finalització de la jornada.
La distribució horària és lliure i només s'han de garantir les franges horàries de disponibilitat obligatòries per interconnexió i coordinació que es fixin.
D'acord amb el punt 2.2 de la Instrucció 3/2020, queda suspesa tota la formació presencial del Departament, així com l'ús de l'aula de formació virtual.
D'acord amb el punt 2.4 de la Instrucció 3/2020, només es faran les reunions presencials amb gent externa al Departament estrictament necessàries.
En aquest sentit, l'aplicació Teams serà l'eina principal per dur a terme les reunions de manera virtual.
L'Àrea TIC estarà disponible per resoldre virtualment i telefònicament qualsevol dubte al respecte.
Ateses les ordres sanitàries vigents en el moment d'aprovació d'aquest pla, no es considera bàsic el servei presencial d'atenció al públic ni el servei de registre del Departament, que romandran tancats.
La centraleta del Departament omandrà oberta a distància.
Se suspenen tots els viatges, inclosos aquells ja autoritzats i contractats si no són absolutament imprescindibles.
El personal de les delegacions no podrà viatjar a Catalunya si no és estrictament indispensable.
En el cas que la persona titular d'una delegació valorés positivament aquesta excepció, haurà de fer constar aquesta situació, així com la possibilitat que el personal de la delegació pugui efectuar el viatge d'acord amb les ordres de les autoritats del país en aquell moment, i comunicar-ho a la Direcció de Serveis.
En cas que, per ordre de les autoritats del país corresponent, es tanquin les instal·lacions de les delegacions, o bé en cas que les autoritats competents de salut a Catalunya tanquin el centres de treball del Departament a Catalunya, les persones que estiguin realitzant tasques bàsiques o estratègiques de forma presencial passaran automàticament a la modalitat de teletreball, i la resta de personal gaudirà de permís per deure inexcusable de caràcter públic.
Aquest pla de contingència deroga l'anterior Pla de contingència, de 13 de març de 2020, i entra en vigor des del moment de la seva signatura i fins a la seva derogació o modificació en funció de la situació epidemiològica creada i d'acord amb les instruccions de la Secretaria d'Administració i Funció Pública.
S'estableixen els serveis bàsics o estratègics del Departament següents:
Tots els alts càrrecs, personal eventual, sub-directors/es generals i caps de servei o d' àrea del Departament o assimilats.
Secretaria d'Acció Exterior i de la Unió Europea
Les unitats directives hauran de trametre a la Direcció de Serveis la relació nominal de personal que haurà de cobrir els serveis bàsics i estratègics, amb la indicació si aquests s'han de prestar en la modalitat presencial o de teletreball.
S'ha d'intentar prioritzar el teletreball, ateses les indicacions de les autoritats sanitàries, les indicacions de confinament del president de la Generalitat i l'estat d'alarma aprovat per l'Estat.
Aquests serveis bàsics i estratègics podran adaptar-se a les necessitats del Departament i a l'evolució de la situació epidemiològica, mitjançant la modificació d'aquest annex.